A BIZOTTSÁG 2083/2004/EK RENDELETE
(2004. december 6.)
a sertéshús-ágazatbeli behozatali engedélyek rendszerének alkalmazására vonatkozó részletes szabályokról szóló 1432/94/EK és 1458/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre (1) és különösen annak 8. cikke (2) bekezdésére és 11. cikke (1) bekezdésére,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékben meghatározott engedmények végrehajtásáról szóló, 1996. június 18-i 1095/96/EK tanácsi rendeletre (2),
mivel:
(1)
A behozatali vámkontingensek egyszerűbb kezelése és számítógépes feldolgozásuk lehetővé tétele érdekében helyénvaló gondoskodni a minden egyes kontingensnek megfelelő tételszám alapján létrehozott hivatkozási számról a sertéshúsra és egyes más mezőgazdasági termékekre vonatkozó egyes közösségi vámkontingensek megnyitásáról és kezelésük szabályozásáról szóló 774/94/EK tanácsi rendeletben előírt behozatali szabályoknak a sertéshúságazatban történő alkalmazása részletes szabályainak megállapításáról szóló, 1994. június 22-i 1432/94/EK bizottsági rendeletben (3), valamint a sertéshúságazatra vonatkozóan vámkontingens megnyitásáról és kezeléséről szóló, 2003. augusztus 18-i 1458/2003/EK bizottsági rendeletben (4).
(2)
Következésképpen helyénvaló az 1432/94/EK és az 1458/2003/EK rendelet módosítása.
(3)
Az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
Az 1432/94/EK rendelet a következőképpen módosul:
1.
A 3. cikk b) pontjának első mondata helyébe a következő szöveg lép:
„b)
az engedélykérelemnek meg kell jelölnie a tételszámot, és az engedélykérelem a két KN-kód valamelyike alá tartozó, illetve egy országból származó termékekre vonatkozhat;”.
2.
A mellékletek helyébe az e rendelet I. mellékletének szövege lép.
2. cikk
Az 1458/2003/EK rendelet I-IV. melléklete helyébe az e rendelet II. mellékletének szövege lép.
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 6-án.